DA Den Europæiske Unions Tidende C 473/33

BERETNING

om årsregnskabet for det europæiske fællesforetagende for ITER og fusionsenergiudvikling for regnskabsåret 2015 med fællesforetagendets svar

(2016/C 473/05)

INDHOLD

Punkt Side INDLEDNING 1–3 34 OPLYSNINGER TIL UNDERBYGNING AF REVISIONSERKLÆRINGEN 4 34 REVISIONSERKLÆRING 5–17 34 Erklæring med forbehold om regnskabernes rigtighed 10 35 Erklæring om lovligheden og den formelle rigtighed af de transaktioner, der ligger til grund for regnskabet 11 35 Henvisning til specialforhold 12–17 36 BEMÆRKNINGER OM DEN BUDGETMÆSSIGE OG ØKONOMISKE FORVALTNING 18–19 37 Præsentation af regnskabet 18 37 Gennemførelsen af 2015-budgettet 19 37 BEMÆRKNINGER OM DE CENTRALE KONTROLLER I FÆLLESFORETAGENDETS OVERVÅGNINGS- OG KONTROLSYSTEMER 20–25 37 Operationelle udbud og tilskud 21–22 38 Overordnet kontrol og overvågning af operationelle kontrakter og tilskud 23–25 39 ANDRE FORHOLD 26–30 39 Strategi for bekæmpelse af svig 26 39 Retsgrundlag 27–29 39 Den årlige aktivitetsrapport 30 40 OPFØLGNING AF TIDLIGERE BEMÆRKNINGER 31–36 40 Intellektuelle ejendomsrettigheder og industripolitik 31–33 40 Værtsstatsaftale 34–35 40 Regler om gennemførelse af personalevedtægten 36 40 BILAG 41

INDLEDNING

1. Det europæiske fællesforetagende for ITER (1) og fusionsenergiudvikling (F4E) blev oprettet i marts 2007 (2) for en periode på 35 år. De vigtigste fusionsanlæg skulle udvikles i Cadarache i Frankrig, men fællesforetagendet ligger i Barcelona.

2. Fællesforetagendets opgaver er (3): a) at levere Euratoms bidrag til Den Internationale Fusionsenergiorganisation for ITER (4) b) at levere Euratoms bidrag til aktiviteterne under »den bredere strategi« (supplerende fælles fusionsforskning), der udføres i samarbejde med Japan med henblik på hurtig udvikling af fusionsenergi c) at forberede og koordinere et program til forberedelse af opførelsen af en demonstrationsreaktor for fusionsenergi og dertil knyttede anlæg, herunder det internationale fusionsmaterialebestrålingsanlæg.

3. Fællesforetagendets medlemmer er Euratom repræsenteret ved Europa-Kommissionen, Euratoms medlemsstater og andre lande, som har indgået samarbejdsaftaler med Euratom på området kontrolleret termonuklear fusion (pr. 31. december 2015: Schweiz).

OPLYSNINGER TIL UNDERBYGNING AF REVISIONSERKLÆRINGEN

4. Retten har valgt en metode, der omfatter analytiske revisionshandlinger, test af transaktioner på fællesforetagendets niveau og en vurdering af centrale kontroller i overvågnings- og kontrolsystemerne. Dette suppleres med bevis opnået fra relevant arbejde udført af andre revisorer og en analyse af ledelsens udtalelser.

REVISIONSERKLÆRING 5. I overensstemmelse med artikel 287 i traktaten om Den Europæiske Unions funktionsmåde (TEUF) har Retten: a) revideret fællesforetagendet for ITER og fusionsenergiudviklings årsregnskab (5), som omfatter årsopgørelsen og beretningen om budgetgennemførelsen (6) for det regnskabsår, som afsluttedes den 31. december 2015, og b) efterprøvet lovligheden og den formelle rigtighed af de transaktioner, der ligger til grund for regnskabet. Ledelsens ansvar 6. Ifølge artikel 39 og 50 i Kommissionens delegerede forordning (EU) nr. 1271/2013 (7) har ledelsen ansvaret for at udarbejde et årsregnskab for fællesforetagendet, som giver et retvisende billede, og for, at de transaktioner, der ligger til grund for regnskabet, er lovlige og formelt rigtige. a) Ledelsens ansvar med hensyn til fællesforetagendets årsregnskab omfatter udformning, gennemførelse og opretholdelse af et internt kontrolsystem, som sikrer, at der udarbejdes en årsopgørelse, som giver et retvisende billede uden væsentlig fejlinformation, uanset om denne skyldes besvigelser eller fejl, udvælgelse og anvendelse af passende regnskabspraksis på grundlag af de regnskabsregler, som Kommissionens regnskabsfører har fastlagt (8), og udøvelse af regnskabsmæssige skøn, som er rimelige efter omstændighederne. Direktøren godkender fællesforetagendets årsregnskab, efter at fællesforetagendets regnskabsfører har udarbejdet det på grundlag af alle tilgængelige oplysninger og skrevet en note, som vedlægges regnskabet, og hvori han bl.a. erklærer, at han har rimelig sikkerhed for, at regnskabet i alt væsentligt giver et retvisende billede af fællesforetagendets finansielle stilling b) Ledelsens ansvar med hensyn til de underliggende transaktioners lovlighed og formelle rigtighed og overholdelse af princippet om forsvarlig økonomisk forvaltning omfatter udformning, gennemførelse og opretholdelse af et effektivt og produktivt internt kontrolsystem, hvori indgår tilstrækkelig overvågning og passende foranstaltninger, som kan forhindre uregelmæssigheder og besvigelser samt, hvis det er nødvendigt, sikre, at der iværksættes retlige procedurer med henblik på at inddrive uberettiget udbetalte eller anvendte midler. Revisors ansvar 7. Det er Rettens ansvar på baggrund af sin revision at afgive en erklæring til Europa-Parlamentet og Rådet (9) om årsregnskabets rigtighed og de underliggende transaktioners lovlighed og formelle rigtighed. Retten udfører sin revision i overensstemmelse med IFAC's Internationale Standarder om Revision og etiske regler og INTOSAI's internationale standarder for overordnede revisionsorganer (International Standards of Supreme Audit Institutions). Ifølge disse standarder skal Retten planlægge og udføre revisionen med henblik på at opnå høj grad af sikkerhed for, om fællesforetagendets årsregnskab er uden væsentlig fejlinformation, og om de transaktioner, der ligger til grund for det, er lovlige og formelt rigtige. 8. Revisionen omfatter udførelse af handlinger med henblik på at opnå revisionsbevis vedrørende beløbene og oplysningerne i regnskabet og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder vurderingen af risiciene for væsentlig fejlinformation i regnskabet og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om det skyldes besvigelser eller fejl. Ved vurderingen af disse risici tager revisor både hensyn til den interne kontrol, som skal sikre, at der udarbejdes et retvisende årsregnskab, og til de overvågnings- og kontrolsystemer, der er indført for at sikre de underliggende transaktioners lovlighed og formelle rigtighed, og udformer revisionshandlinger, der er passende efter omstændighederne. Revisionen omfatter også en vurdering af, om den anvendte regnskabspraksis er passende, og om de regnskabsmæssige skøn er rimelige, samt en vurdering af den samlede præsentation af regnskabet. 9. Retten mener, at det tilvejebragte revisionsbevis er tilstrækkeligt og egnet som grundlag for denne revisionserklæring. Erklæring om regnskabernes rigtighed 10. Det er Rettens opfattelse, at fællesforetagendets årsregnskab i alt væsentligt giver et retvisende billede af dets finansielle stilling pr. 31. december 2015 og af resultaterne af dets transaktioner og pengestrømme i det afsluttede regnskabsår, i overensstemmelse med dets finansielle bestemmelser og de regnskabsregler, Kommissionens regnskabsfører har fastlagt. Erklæring om lovligheden og den formelle rigtighed af de transaktioner, der ligger til grund for regnskabet 11. Det er Rettens opfattelse, at de transaktioner, der ligger til grund for fællesforetagendets årsregnskab for det regnskabsår, der afsluttedes den 31. december 2015, i alt væsentligt er lovlige og formelt rigtige. Henvisning til specialforhold 12. Uden at drage erklæringerne i punkt 10 og 11 i tvivl skal Retten henlede opmærksomheden på følgende forhold. Rådets konklusioner, der blev vedtaget den 7. juli 2010 (10), godkendte fællesforetagendets bidrag på 6,6 milliarder euro (i 2008-værdi) til ITER-projektets byggefase, der oprindelig var planlagt til 2020. I dette tal, som fordoblede de oprindeligt budgetterede omkostninger til denne fase af projektet, var 663 millioner euro, som Europa-Kommissionen havde stillet forslag om i 2010 til dækning af eventuelle uforudsete udgifter, ikke medregnet (11). 13. ITER-aktiviteterne er så komplekse (12), at der er en væsentlig risiko for, at det beløb, fællesforetagendet bidrager med til projektets byggefase, vil stige (13). Denne risiko skyldes navnlig ændringer med hensyn til fastlæggelsen af projektleverancernes omfang (14) og forsinkelser i den nuværende tidsplan, der blev anset for at være urealistisk (15). Det nye referencescenarie for ITER-projekter (omfang, tidsplan og omkostninger), som Rådet for ITER IO efter planen ville udsende i juni 2015, blev først udsat til november 2015 og senere til juni 2016. På mødet den 15.-16. juni 2016 godkendte ITER-Rådet en ajourført integreret tidsplan for ITER-projektet, som fastsætter datoen for, hvornår den strategiske milepæl projektets byggefase skal være afsluttet (»første plasma«), til december 2025. 14. I 2015 indledte F4E en større øvelse med henblik på at beregne de anslåede omkostninger vedrørende fællesforetagendets bidrag til projektet ved afslutningen af byggefasen. Resultatet heraf var en forventet omkostningsforøgelse på ca. 2 375 milliarder euro (16) (under anvendelse af et konfidensniveau på 50 % som for store anlægsprojekter) (17). 15. F4E har endnu ikke ajourført værdiansættelsen af fællesforetagendets bidrag til ITER-projektet efter byggefasens afslutning. 16. Som følge af de udfordringer, som ITER-projektet står over for, forelagde ITER IO's generaldirektør i 2015 en handlingsplan for ITER-Rådet med specifikke foranstaltninger med henblik på at afhjælpe de væsentligste hindringer for udviklingen af projektet (18). F4E's bestyrelse vedtog sin egen handlingsplan, som i vid udstrækning støtter ITER IO's (19). Nogle af de centrale aktioner begyndte i 2015 (20), men den fuldstændige gennemførelse af begge handlingsplaner afhænger nu af afgørelser om den nye tidsplan og ressourcerne til ITER-projektet, som ITER-Rådet vedtog på mødet i juni 2016.

17. Bemærkningerne i det følgende drager ikke Rettens erklæringer i tvivl.

BEMÆRKNINGER OM DEN BUDGETMÆSSIGE OG ØKONOMISKE FORVALTNING

Præsentation af regnskabet

18. I bemærkningerne til årsregnskabet afspejler tabellen og oplysningerne under rubrik 4.3.1.1. »ITER-anskaffelsesordninger (ITER-organisationen)« de underskrevne anskaffelsesordninger (3. kolonne) og de anskaffelsesordninger, der er krediteret indtil videre (4. kolonne). Tabellen viser imidlertid ikke, hvordan de igangværende arbejder konkret skrider frem. I regnskabet for 2015 har F4E suppleret disse oplysninger med en vurdering af det igangværende arbejde, som tager hensyn til de samlede udgifter til kontrakter vedrørende anskaffelsesordninger, og et diagram, der viser opfyldelsen af milepælene for hver af de anskaffelsesordninger, der er undertegnet med ITER IO (21). På trods af det overslag, der præsenteres i regnskaberne for 2015, er der behov for mere præcise oplysninger om status for og værdien af de aktiviteter, fællesforetagendet hidtil har udført (22).

Gennemførelsen af 2015-budgettet

19. Det endelige disponible budget for 2015 omfattede 467,9 millioner euro i forpligtelsesbevillinger og 586,08 millioner euro i betalingsbevillinger. Udnyttelsen af forpligtelsesbevillingerne og betalingsbevillingerne var på henholdsvis 100 % og 99,9 %. Udnyttelsesgraden for forpligtelsesbevillingerne i forhold til det oprindelige budget for 2015 var dog kun 49 % (23). 52 % af de 467,9 millioner euro i forpligtelsesbevillinger, der var til rådighed, blev anvendt i form af direkte enkeltforpligtelser og de resterende 48 % i form af samlede forpligtelser (24). Udnyttelsesgraden for betalingsbevillingerne i forhold til det oprindelige budget for 2015 var 82 % (25).

BEMÆRKNINGER OM CENTRALE KONTROLLER I FÆLLESFORETAGENDETS OVERVÅGNINGS- OG KONTROLSYSTEMER

20. Der er gjort betydelige fremskridt på mange områder, og F4E's beregning i 2015 af overslaget over projektomkostningerne ved byggefasens afslutning var et væsentligt resultat (jf. punkt 14 og 15). Da Rettens revision fandt sted (april 2016), var en række aktioner af central betydning for forvaltningen af fællesforetagendets aktiviteter under behandling: — F4E er ved at videreudvikle et centralt og ensartet system til integrering af alle operationelle, finansielle og budgetmæssige data, som vil gøre det muligt regelmæssigt at overvåge og kontrollere overslag, omkostninger og afvigelser. På mødet den 8.-9. juni 2015 godkendte F4E's bestyrelse direktørens forslag om at implementere Enterprise Resources Planning System inden for to år. — F4E har udviklet et system (Contract Tracker) til forvaltning af alle ændringer af kontrakter under gennemførelse og til rapportering af afvigelser og omkostninger. — Der er drøftelser i gang med ITER IO om det system, der skal levere oplysninger om værdien af aktiviteternes gennemførelsesgrad (Earned Value Management), med henblik på at forbedre fordelingen af milepæle for bevillinger under varigheden af en indkøbsordning (jf. punkt 18). — Hvad angår den samlede stilling for alle de handlingsplaner, som F4E har vedtaget som reaktion på tidligere interne revisioner (26), var kun fem anbefalinger stadig aktuelle på tidspunktet for Rettens revision (27). — I 2015 afsluttede fællesforetagendets interne revisionsfunktion to opgaver, som vedrørte neutrale partikelsystemer og kryoanlæg. Den interne revisionsfunktion udførte også tre opfølgningsopgaver i relation til revisioner (28), hvor alle anbefalinger formelt var blevet lukket. — Europa-Kommissionens Interne Revisionstjeneste foretog en opfølgning af sin begrænsede gennemgang af den konkurrenceprægede dialog vedrørende indkøb af udbudsparti 03 (Tokamak-komplekset), som var udført i 2013. Den Interne Revisionstjeneste anerkendte de bestræbelser, F4E havde gjort for at imødekomme de anbefalinger, der havde til formål at forbedre indkøbsprocessen generelt. To anbefalinger forblev åbne (29). Den Interne Revisionstjeneste fulgte også op på de udestående anbefalinger fra sin revision af anskaffelsesordningerne, der var udført i 2012. Den konkluderede, at syv af de ni af de anbefalinger, der stadig var udestående efter den første opfølgning i 2014, var blevet implementeret tilfredsstillende. De to andre skulle genvurderes i forbindelse med en ny revisionsopgave vedrørende anskaffelsesordninger (30). — I 2015 bestilte fællesforetagendet en uafhængig vurdering af F4E's bygningskontrakter (31). Blandt andre konklusioner vedrørende forsinkelser og omkostningsafvigelser (jf. punkt 13 og 14) vurderede revisorerne igen, at tidsplanen og reserven til uforudsete udgifter var urealistiske på grund af projektudformningens ringe modenhed. — F4E's interne system for styring af forretningsmæssige risici identificerede ingen nye risici i 2015. 11 af de 16 aktioner, der blev identificeret i 2015 med henblik på imødegåelse af meget høje risici, er blevet gennemført, tre er stadig i gang og to er endnu ikke startet.

Operationelle udbud og tilskud

21. Udbud med forhandling udgjorde 45 % af de 84 operationelle udbud, der blev iværksat i 2015 (58 % i 2014). Fællesforetagendet har nedsat procenten af udbud med forhandling i 2015, men der skal gøres en indsats for at gøre de operationelle udbud mere konkurrencedygtige. I forbindelse med tilskud blev der i gennemsnit modtaget 1,4 forslag pr. indkaldelse.

22. Retten undersøgte fem operationelle udbudsprocedurer. Der var gjort betydelige fremskridt med hensyn til at ajourføre omkostningsoverslagene efter udbudsprocedurernes iværksættelse. Der blev dog konstateret følgende svagheder: — I ét tilfælde var overslaget over omkostningerne ved afslutning (32) 21 % højere (4,7 millioner euro i 2008-værdi) end det budget, der var afsat til kontrakten, da proceduren blev iværksat. I et andet tilfælde var der en stigning på 20 % (11,9 millioner euro i 2008-værdi). — Én udbudsprocedure var først afsluttet otte måneder efter den dato, der var fastsat i udbudsstrategien. En af årsagerne hertil var, at afslutningen på proceduren for afgivelse af bud blev forsinket med tre måneder. Kontrakten blev derfor underskrevet i oktober 2015 i stedet for i februar 2015 som oprindelig planlagt. — I ét tilfælde var meddelelsen om tildeling af kontrakten offentliggjort i EU-Tidende, men F4E offentliggjorde ikke en henvisning til meddelelsen på sit websted, som det skal ifølge sin finansforordning.

Overordnet kontrol og overvågning af operationelle indkøbskontrakter og tilskud

23. Fællesforetagendet udfører revisioner (33) hos kontrahenterne for at kontrollere, om de overholder kravene til kvalitetssikring (34).

24. Den interne revisionsfunktion og Europa-Kommissionens Interne Revisionstjeneste dækkede den overordnede kontrol og overvågningen af operationelle kontrakter (herunder finansiel kontrol og juridisk-kritisk kontrol) i deres revisionsplaner for 2015 (35).

25. I 2015 udførte F4E efterfølgende revision i relation til tre modtagere af fællesforetagendets tilskud (36). F4E træffer de fornødne foranstaltninger til at korrigere de påviste fejl (37), men har ikke beregnet en restfejlfrekvens, fordi fællesforetagendet indtil nu kun har udført et mindre antal efterfølgende revisioner (38), og fordi de tilskud, F4E har tildelt, ikke har stor betydning for dets samlede budget (39).

ANDRE FORHOLD

Strategi for bekæmpelse af svig

26. Den 8.-9. juni 2015 vedtog F4E's bestyrelse en strategi for bekæmpelse af svig med tilhørende handlingsplan. Den 9. december 2015 vedtog fællesforetagendet også en afgørelse om regler for whistleblowing. Da Rettens revision fandt sted (april 2016), var de fleste af foranstaltningerne gennemført, handlingsplanen var indført, og der var iværksat målrettet uddannelse for alle afdelinger i fællesforetagendet.

Retsgrundlag

27. Den nye finansforordning vedrørende Unionens almindelige budget (40) blev vedtaget den 25. oktober 2012 og trådte i kraft den 1. januar 2013 (41). Rammefinansforordningen for organerne (42), jf. artikel 208 i den nye finansforordning, trådte i kraft den 8. december 2013.

28. Den 2. december 2015 ændrede F4E's bestyrelse endelig sin finansforordning og gennemførelsesbestemmelserne hertil for at bringe dem i overensstemmelse med EU's finansielle ramme. I februar 2016 afgav Europa-Kommissionen positiv udtalelse om F4E's ændringer af sine finansielle regler, men bad fællesforetagendet om at overveje at udbygge gennemførelsesbestemmelserne på visse punkter vedrørende særlige undtagelser fra EU's finansforordning og fra rammefinansforordningen for de i artikel 208 omhandlede organer (43).

29. Den nye finansforordning for F4E og gennemførelsesbestemmelserne hertil har virkning med tilbagevirkende kraft fra 1. januar 2016. De nye regler for indkøb og tilskud trådte i kraft den 1. juni 2016. F4E er for øjeblikket ved at ændre de arbejdsprocedurer og processer, der er berørt af de nye krav.

Den årlige aktivitetsrapport

30. I fællesforetagendets årlige aktivitetsrapport for 2015 henviser formanden for F4E's bestyrelse til de omkostningsoverskridelser og forsinkelser, som ITER-projektet indtil nu har oplevet, og anfører, at et nyt budget og en ny tidsplan forventes at være på plads ved udgangen af 2016. Direktøren for F4E bekræfter endvidere, at det interne kontrolsystem er ved at blive styrket yderligere med henblik på korrekt at kunne imødegå de risici, som Retten havde konstateret, særlig med hensyn til beløbet for fællesforetagendets bidrag til ITER-projektets byggefase (44).

OPFØLGNING AF TIDLIGERE BEMÆRKNINGER

Intellektuelle ejendomsrettigheder og industripolitik

31. Afgørelsen om gennemførelsen af Fusion for Energy-industripolitikken og politikken for intellektuelle ejendomsrettigheder og formidling af oplysninger blev vedtaget af fællesforetagendets bestyrelse den 27. juni 2013.

32. Fællesforetagendet har udarbejdet et strategidokument for hver enkelt indkøbsaktion. Der er opstillet en checkliste med henblik på overvågningen af gennemførelsen af indkøbsstrategien for hver enkelt indkøbsaktion med hensyn til ejerskabet af ny viden.

33. På tidspunktet for revisionen (april 2016) havde F4E implementeret de fleste af de 24 bestemmelser i bestyrelsens afgørelse af 27. juni 2013, fire af dem var dog endnu ikke fuldstændig implementeret (45), og tre var der stadig ikke taget fat på (46). Der er planlagt en konsekvensvurdering af gennemførelsen af disse politikker, men den er endnu ikke udført.

Værtsstatsaftale

34. Ifølge den værtsstatsaftale, der blev indgået med Kongeriget Spanien den 28. juni 2007, skulle der senest i juni 2010 have været stillet permanente lokaler til rådighed for fællesforetagendet.

35. Efter kontakter mellem F4E og den spanske regering modtog fællesforetagendet et formelt tilbud den 10. marts 2015. I december 2015 informerede værtsstaten F4E's bestyrelse om, at drøftelserne på ministerniveau om formalisering af tilbuddet af 10. marts 2015 ikke var færdige, og tilbød i stedet at indlede forhandlinger med ejeren af den bygning, hvor F4E for øjeblikket har til huse, med henblik på at gøre bygningen til permanent hovedsæde for fællesforetagendet. På tidspunktet for revisionen (april 2016) var fællesforetagendet ved at undersøge dette nye forslag.

Regler om gennemførelse af personalevedtægten

36. I 2015 fortsatte fællesforetagendet med at vedtage flere regler analogt med EU's gennemførelsesbestemmelser til personalevedtægten (47). Visse specifikke gennemførelsesbestemmelser til personalevedtægten er imidlertid endnu ikke vedtaget (48).

Vedtaget af Afdeling IV, der ledes af Baudilio TOMÉ MUGURUZA, i Luxembourg på mødet den 18. oktober 2016. På Revisionsrettens vegne Klaus-Heiner LEHNE Formand

(1) International termonuklear forsøgsreaktor.

(2) Rådets beslutning 2007/198/Euratom af 27. marts 2007 om oprettelse af et europæisk fællesforetagende for ITER og fusionsenergiudvikling og om tilståelse af fordele til det (EUT L 90 af 30.3.2007, s. 58) som ændret ved Rådets afgørelse 2013/791/Euratom af 13. december 2013 (EUT L 349 af 21.12.2013, s. 100) og Rådets afgørelse (Euratom) 2015/224 af 10. februar 2015 (EUT L 37 af 13.2.2015, s. 8).

(3) En oversigt over fællesforetagendets beføjelser, aktiviteter og disponible ressourcer vises i bilaget til orientering.

(4) Den Internationale Fusionsenergiorganisation for ITER blev oprettet i oktober 2007 for en første periode på 35 år med henblik på gennemførelsen af ITER-projektet, som har til formål at påvise den videnskabelige og teknologiske gennemførlighed af fusionsenergi. Medlemmerne er Euratom, Folkerepublikken Kina, Republikken Indien, Japan, Republikken Korea, Den Russiske Føderation og USA.

(5) Denne omfatter balancen og resultatopgørelsen, pengestrømsopgørelsen, opgørelsen over ændringer i nettoaktiver samt en oversigt over væsentlige regnskabspraksis og andre forklarende bemærkninger.

(6) Denne omfatter beretningen om budgetgennemførelsen samt en oversigt over budgetprincipperne og andre forklarende bemærkninger.

(7) EUT L 328 af 7.12.2013, s. 42.

(8) De regnskabsregler, Kommissionens regnskabsfører har fastlagt, er baseret på de internationale regnskabsstandarder for den offentlige sektor (International Public Sector Accounting Standards, IPSAS), som er udgivet af International Federation of Accountants, og — hvor det er relevant — på International Accounting Standards (IAS)/International Financial Reporting Standards (IFRS) udgivet af International Accounting Standards Board.

(9) Artikel 107 i delegeret forordning (EU) nr. 1271/2013.

(10) Rådets konklusioner om status for ITER af 7. juli 2010 (ref. 11902/10).

(11) Meddelelse fra Kommissionen til Europa-Parlamentet og Rådet af 4. maj 2010 om status og fremtidsperspektiver for ITER-projektet (KOM(2010) 226 endelig).

(12) Navnlig som følge af innovative tekniske løsninger og tekniske udfordringer i forbindelse med mange af de bidrag i naturalier, der skal leveres til den internationale organisation ITER (ITER IO), og ændringer i de tekniske specifikationer og i omfanget, som ITER IO er ansvarlig for, og som F4E kun har begrænset eller ingen kontrol over.

(13) Hvilket også fremgår af F4E's situationsrapport til Rådet for Den Europæiske Union fra november 2015 og rapporten om den fjerde årlige vurdering af F4E til Rådet for Den Europæiske Union fra november 2015.

(14) Hvad angår anmodningen om at ændre de projektbidrag i naturalier, der skal leveres til ITER IO, har den gamle ordning for kompensation for omkostningsforøgelser som følge af disse ændringer (baseret på de såkaldte MAC 10-retningslinjer) vist sig at være ineffektiv på bekostning af omkostningerne forbundet med F4E's bidrag til projektet. I marts 2015 indvilligede ITER-Rådet i at erstatte den med en ny reservefond, der skal kompensere for omkostningsafvigelser som følge af ændringer i de interne agenturers bidrag til projektet.

(15) Punkt 12, fodnote 12, i Rettens beretning om regnskabsåret 2013 (EUT C 452 af 16.12.2014, s. 44).

(16) I overslaget indgår et supplerende kontantbidrag til ITER IO før 2020 på 300 millioner euro og 75 millioner euro som følge af overførslen af offentlige EU-indkøb til Japan, som ikke var medregnet i det oprindelige omkostningsscenarie. Jf. F4E's situationsrapport til Rådet for Den Europæiske Union fra november 2015.

(17) Det nye overslag svarer til en stigning på 35 % i forhold til det beløb, Rådet godkendte i 2010. At det også er større end den stigning på 428 millioner euro, som F4E meddelte i november 2014 (jf. punkt 14 i vores beretning for 2014), skyldes det større omfang af øvelsen i 2015, som skal beregne overslaget over omkostningerne ved afslutning af hele byggefasen, mens den foregående øvelse kun vurderede omkostningsafvigelser i forhold til tildelte kontrakter.

(18) Den 5. marts 2015 udpegede Rådet for ITER IO en ny generaldirektør og godkendte ITER IO's handlingsplan for 2015.

(19) Bestyrelsen for F4E har godkendt de vigtigste principper i F4E's handlingsplan, særlig foranstaltningerne til støtte af oprettelsen af en ny integreret organisation, som den nye generaldirektør for ITER IO havde planlagt, og har anmodet om en undersøgelse af eventuelle juridiske problemer, der kan påvirke gennemførelsen af handlingsplanen.

(20) Især oprettelsen af reservefonden, projektbestyrelsen og de integrerede projekthold på bygningsområdet.

(21) Jf. side 33-35 i fællesforetagendets foreløbige regnskab for 2015.

(22) Da revisionen fandt sted (april 2016), var F4E ved at blive enig med ITER IO om en ændret ramme for fordelingen af bevillingerne i anskaffelsesordningernes levetid for mere nøjagtigt at kunne afspejle de fremskridt, hvert enkelt internt agentur har gjort.

(23) Det oprindelige disponible budget til betalingsbevillinger, der blev vedtaget den 3. december 2014, var på 953,6 millioner euro. Det blev nedsat til 467,9 millioner euro i ændringsbudgetterne af 9. juni og 2. december 2015 på grund af forsinkelser i gennemførelsen af aktiviteterne i relation til budgetkapitlet om bygningen af ITER.

(24) Den lave udnyttelsesgrad for enkeltforpligtelser skyldes den samlede forsinkelse af ITER-projektet.

(25) Det oprindelige disponible budget til betalingsbevillinger, som blev vedtaget den 3. december 2014, var på 645,09 millioner euro. Det blev nedsat til 526,08 millioner euro i ændringsbudgetterne af 9. juni og 2. december 2015.

(26) Interne revisioner af finansielle kredsløb, tilskudsforvaltning, ekspertkontrakter, operationelle aktiviteter forud for offentliggørelsen af udbud, udbud på området ITER-bygninger, udvælgelse og ansættelse, overvågning af kontraktgennemførelsen i forbindelse med ITER-bygninger, udarbejdelse af anskaffelsesordninger, en gennemgang af den konkurrenceprægede dialog med henblik på indkøb af udbudsparti 03 (Tokamak-komplekset) og en begrænset gennemgang af kontraktforvaltningen.

(27) Én anbefaling fra revisionen vedrørende udbud i forbindelse med ITER-bygninger, to fra gennemgangen af den konkurrenceprægede dialog med henblik på indkøb af udbudsparti 03 og to fra den begrænsede gennemgang af kontraktforvaltningen.

(28) Opfølgning af revisionerne vedrørende tilskudsforvaltning, operationelle aktiviteter forud for offentliggørelsen af udbudsbekendtgørelsen og finansielle kredsløb.

(29) Anbefaling 5: bedre udbudsmateriale for offentlige indkøb (vurderet som vigtig) og anbefaling 6: sikre tilstrækkelig accept af de projektleverancer, der leveres af tredjeparter, der bistår under udbuddet (vurderet som meget vigtig).

(30) Anbefaling 7: vedtage og følge en politik for beregning af et overslag over omkostningerne ved afslutning (vurderet som kritisk) og anbefaling 9: opgradere udformningen og indholdet af de(t) IT-redskab(er), der anvendes til planlægning og overvågning af samt rapportering om projektet (vurderet som meget vigtig).

(31) Uafhængig projektvurdering af ITER-bygningerne (september-november 2015) forelagt for F4E's bestyrelse i december 2015.

(32) F4E definerer overslaget over omkostningerne ved afslutning (EAC) som de forventede samlede omkostninger ved en planmæssig aktivitet, en del i skemaet over opgavernes sammensætning, eller projektet, når det definerede arbejdsomfang er afsluttet. Det anvendte omkostningsoverslag er EAC50: Den kostpris, som repræsenterer en værdi, hvor der både er 50 %'s sandsynlighed for, at projektet vil blive gennemfør til en pris under dette beløb, og 50 %'s sandsynlighed for, at omkostningerne ved dets gennemførelse vil være højere end dette beløb.

(33) 15 af de 19 kvalitetsrevisioner, der blev udført i 2015, var afsluttet i april 2016, tre var endnu ikke færdige, og en var aflyst. Ved revisionerne blev der konstateret 33 tilfælde, hvor procedurerne ikke var overholdt, og 127 områder, hvor der var behov for forbedringer.

(34) Revisionerne omfatter kvalitetsplanen, eventuelle tilfælde af manglende overholdelse af et specifikt krav, styring af indkøb og forvaltning af underleverancer, dokumentation og dataforvaltning, styring af ændringer og afvigelser, kvalitetskontrolplanen for anlægsarbejder, den detaljerede tidsplan for projektet, styring af kontraktrisici og kvalitetskontrolplanen for tekniske arbejder.

(35) Jf. punkt 20, tredje og fjerde led.

(36) De ni tilskud, vi kontrollerede (tre for hver modtager), var på i alt 1 million euro svarende til 5 % af tilskuddene til samtlige modtagere og 1,4 % af de indgåede tilskudsaftalers samlede værdi (66 modtagere pr. april 2016 og et samlet forpligtet beløb på 76 millioner euro siden F4E's oprettelse). Den finansielle effekt af de konstaterede fejl var 26 000 euro i fællesforetagendets favør.

(37) Enten ved at modregne beløbet ellert udstede en debetnota.

(38) Fem modtagere og et samlet kontrolleret beløb på 5,7 millioner euro svarende til 7,5 % af såvel samtlige modtagere som alle indgåede tilskudsaftaler siden oprettelsen af F4E.

(39) Pr. 31. december 20151,7 % af de samlede budgetforpligtelser på 4,4 milliarder euro siden oprettelsen (jf. bilag I til beretningen om den budgetmæssige og økonomiske forvaltning for 2015).

(40) Europa-Parlamentets og Rådets forordning (EU, Euratom) nr. 966/2012 (EUT L 298 af 26.10.2012, s. 1).

(41) Artikel 214 i forordning (EU, Euratom) nr. 966/2012 med de nævnte undtagelser.

(42) Kommissionens delegerede forordning (EU) nr. 110/2014 om finansforordningsmodel for offentlig-private partnerskabsorganer (EUT L 38 af 7.2.2014, s. 2).

(43) Nærmere bestemt: kriterierne for, hvorvidt der kan indgås en retlig forpligtelse, før der indgås en budgetmæssig forpligtelse (artikel 70, stk. 2, i FF), kriterierne for indgåelse af kontrakter med ITER IO, interne agenturer eller medlemsstater, der er vært for ITER IO eller F4E, uden et offentligt udbud (artikel 85b, i FF), de betingelser, der kan begrunde en afvigelse fra den maksimale varighed på tre år for kontrakter med henblik på supplerende leverancer, jf. artikel 85e i FF, og reglerne om bestyrelsens opstilling af en liste over organisationer, som kan få tildelt tilskud uden indkaldelse af forslag, og den senere anvendelse af denne liste (artikel 90c, i FF).

(44) Årsberetningen for regnskabsåret 2014, punkt 27 (EUT C 422 af 17.12.2015, s. 33).

(45) Retningslinjer for finansiel godtgørelse for deltagelse i en konkurrencepræget dialog.

(46) Udvidet fritagelse fra nukleare forpligtelser, overgang til udbud, der fortrinsvis er resultatbaserede, og undersøgelse af muligheden for en konkurrencepræget dialog i to trin.

(47) Det gælder navnlig bestemmelserne om pensioner, lønninger og tillæg, arbejdsbetingelser, lægeudgifter, etik og adfærd samt ansættelse og personale udstationeret uden for EU.

(48) Bl.a. om ansættelse af midlertidigt ansatte, brug og ansættelse af kontraktansatte samt proceduren for bedømmelse og forfremmelse af tjenestemænd, disciplinærsager og administrative undersøgelser.

BILAG Det europæiske fællesforetagende for ITER og fusionsenergiudvikling (Barcelona) Beføjelser og aktiviteter Unionens kompetenceområder i henhold til traktaten (Artikel 45 og 49 i traktaten om oprettelse af Det Europæiske Atomenergifællesskab) Kapitel 5 om »Fællesforetagenderne« i traktaten om oprettelse af Det Europæiske Atomenergifællesskab, særlig: Artikel 45 »De virksomheder, der er af ganske særlig betydning for kerneindustriens udvikling inden for Fællesskabet, kan konstitueres som fællesforetagender i denne traktats betydning i overensstemmelse med bestemmelserne i nedenstående artikler.« Artikel 49 »Oprettelsen af et fællesforetagende sker i henhold til Rådets beslutning. Ethvert fællesforetagende har status som juridisk person.« Fællesforetagendets beføjelser (Rådets beslutning 2007/198/Euratom, ændret ved Rådets afgørelse 2013/791/Euratom og ved Rådets afgørelse (Euratom) 2015/224) Målsætninger — at levere Det Europæiske Atomenergifællesskabs (Euratoms) bidrag til Den Internationale Fusionsenergiorganisation for ITER — at levere Euratoms bidrag til aktiviteterne under »den bredere strategi«, der udføres i samarbejde med Japan med henblik på hurtig realisering af fusionsenergi — at forberede og koordinere et program til forberedelse af opførelsen af en demonstrationsreaktor for fusionsenergi og dertil knyttede anlæg, herunder det internationale fusionsmaterialebestrålingsanlæg (IFMIF). Opgaver — at føre tilsyn med forberedelsen af anlægsstedet for ITER-projektet — at levere komponenter, udstyr, materialer og andre ressourcer til ITER-organisationen — at forvalte anskaffelser i overensstemmelse med de anskaffelsesordninger, der aftales med ITER-organisationen, herunder særlig de dertil knyttede kvalitetssikringsprocedurer — at forberede og samordne Euratoms deltagelse i den videnskabelige og tekniske udnyttelse af ITER-projektet — at koordinere videnskabelige og teknologiske forsknings- og udviklingsaktiviteter til støtte for Euratoms bidrag til ITER-organisationen — at levere Euratoms finansieringsbidrag til ITER-organisationen — at træffe arrangementer med henblik på at stille menneskelige ressourcer til rådighed for ITER-organisationen — at holde kontakt med ITER-organisationen og udføre eventuelle andre aktiviteter til fremme af ITER-aftalen. Ledelse Bestyrelsen, direktøren og andre organer Bestyrelsen fører tilsyn med fællesforetagendets indsats for at opfylde målene og sørger for, at fællesforetagendet og dets medlemmer arbejder tæt sammen om gennemførelsen af fællesforetagendets virksomhed. Sammen med bestyrelsen og direktøren, der er fællesforetagendets øverste ansvarlige for de daglige opgaver og dets retlige repræsentant, har fællesforetagendet flere organer: Stabsudvalget, det tekniske rådgivende panel, indkøbs- og kontraktudvalget, administrations- og ledelsesudvalget, revisionsudvalget og den interne kontrolkommission. Intern revisor: den interne revisionsfunktion og siden 1. januar 2012 Europa-Kommissionens Interne Revisionstjeneste (IAS). Ekstern revisor: Den Europæiske Revisionsret. Dechargemyndighed: Europa-Parlamentet efter henstilling fra Rådet. Aktiviteter og tjenesteydelser leveret i 2015 Nærmere oplysninger om aktiviteter og tjenesteydelser i 2015 kan findes på F4E's websted http://www.fusionforenergy.europa.eu/ Kilde: Det Europæiske Fællesforetagende for ITER og Fusionsenergiudvikling.